Bécharin maakunta

Bécharin maakunta eli wilaya on hallintoalue Algerian Saharan luoteisosassa. Sen hallinnollinen keskus on Bécharin kaupunki. Maakunnan pinta-ala on 164 881 neliökilometriä. Asukkaita on 279 900 henkeä (vuonna 2009, arvio).

Bécharin maakunta rajoittuu koillisessa Algerian Naâman ja El Bayadhin, kaakossa Adrarin ja lounaassa Tindoufin maakuntiin sekä luoteessa Marokkoon. Se käsittää entisen Saouran departementin pohjoisosan. Pohjoisessa sijaitsee vuoria, joista korkeimmat ovat Djebel Antar, Djebel Grouz ja Djebel Béchar. Autiomaan laaksoissa on kuusi pohjoisesta etelään virtaavaa vadia: Oued Namous, Oued Zouzfana, Oued Béchar, Oued Guir, Oued Saoura ja Oued Daoura. Hiekka-aavikkoja ovat Läntinen Iso Erg, Erraoui, Erg El Atchane ja Erg Iguidi. Ilmasto on hyvin kuiva.

Maakunta jakautuu hallinnollisesti 12 piirikuntaan eli daïraan, joihin kuuluu yhteensä 21 kuntaa:

 Abadlan piirikunta
 Abadla
 Erg Ferradj
 Mechraa H. Boumédienne
 Bécharin piirikunta
 Béchar
 Béni Abbesin piirikunta
 Béni Abbes
 Tamert
 Beni Ounifin piirikunta
 Beni Ounif
 El Ouatan piirikunta
 El Ouata
 Iglin piirikunta
 Igli
 Kenadsan piirikunta
 Kenadsa
 Meridja
 Kerzazin piirikunta
 Beni Ikhlef
 Kerzaz
 Timoudi
 Lahmarin piirikunta
 Boukais
 Lahmar
 Moghueul
 Ouled Khoudirin piirikunta
 Ksabi
 Ouled Khoudir
 Tabalbalan piirikunta
 Tabalbala
 Taghitin piirikunta
 Taghit

Bécharin kautta kulkee Tindoufiin johtava maantie, josta haaratuu tie Adrariin. Rautatie on suljettu radan huonon kunnon takia. Bécharissa on lentokenttä ja Béni Abbesin lentokenttä on rakenteilla. Alueella on huomattavia kupari-, sinkki-, lyijy-, mangaani- ja kalkkikiviesiintymiä. Vadien varrella harjoitetaan maanviljelyä. Bécharissa on elintarviketeollisuutta.

Koulutusjärjestelmä käsittää 146 alakoulua, 44 keskikoulua, 14 lyseota, 13 ammattioppilaitosta ja kolme yliopistoa. Terveyspalveluihin kuuluu neljä sairaalaa ja 21 poliklinikkaa.

Matkailupotentiaali perustuu Saharan ja sen keitaiden luonnonmaisemiin. Maakunnassa on 16 hotellia.

Lähteet

Aiheesta muualla 

Algerian maakunnat